Papersnake/gushiwen huggingface dataset:
谢东粹包宏父三首癸卯夏
戴复古（宋代）

诗文虽两途，理义归乎一。
凤骚凡几变，晚唐诸子出。
本朝师古学，六经为世用。
诸公相羽翼，文章还正统。
晦翁讲道馀，高吟复超绝。
巽岩许其诗，凤凰飞处别。
喜汤子才永丰筑室成
晁公溯（宋代）

颜子在陋巷，端居亦何难。
家有郭外田，足以给一簟。
今我客四方，衣食于县官。
罢则无所归，奔走殊未安。
闻君筑室成，内热自长叹。
近村争相助，老幼常矛观。
斲者来运斤，圬者来持镘。
经始曾几时，烂锻皆雘丹。
更须蓺嘉木，竹已青檀栾。
藩篱护封植，勿令牛鬭列。
桂殿秋 秋夜
高佩华（清代）

宵未半，月刚圆。罗衫新觉嫩凉添。秋心合并成愁字，风弄芭蕉不许眠。
十六日伏睹明堂礼成圣驾恭谢太一宫小臣敬成
苏泂（宋代）

朝家积累有深仁，天听由来不远人。
且愿君王省征伐，明郊重见四夷宾。
次韵黄三以诗分送笋
喻良能（宋代）

此君稚子别经年，忽到茅斋意豁然。
自愧清贫馋太守，尝新翻在小春前。
泰安灵岩寺
文林（明代）

疋马强支持，长途入翠微。山高日初上，秋老树还稀。

门外一溪隔，林中孤衲依。虚堂云卧冷，似醉未能归。
英宗皇帝挽词五首
王珪（宋代）

忆昔承君召，春风候禁门。
曾陪蕊珠殿，独赐紫花墩。
辽水千年隔，钧天一梦存。
龙髯攀不得，无路可酬恩。
秋声
苏泂（宋代）

枕边无寐骨毛轻，露欲为霜月正明。
一叶梧桐如唤客，起来搔首听秋声。
菩萨蛮 其五
晏几道（宋代）

娇香淡染胭脂雪，愁春细画弯弯月。花月镜边情，浅妆匀未成。

佳期应有在，试倚秋千待。满地落英红，万条杨柳风。
送奉使钤辖高侯之任成都
钱协（宋代）

烈士由来不徇名，西南万里不留行。熊罴训整屯千计，尊俎雍容镇百城。

阃外使华新报聘，山西家法旧论兵。封侯富贵须由命，请访沈冥卖卜生。
用鹫峰师韵送涧泉上人游方十首 其十 五山
黄镇成（元代）

浮杯东渡海门潮，鹫岭玄关路匪遥。十载江湖曾惯历，五山风月自相招。

呼猿洞口行双涧，放鹤亭边入断桥。直到妙高峰上望，昙华天雨满烟霄。
自遣
叶茵（宋代）

蚁梦功名觉即休，驹阴岁月去难留。
伤念不复并三乐，拟古犹堪续四愁。
松下抱琴尘外境，雨余莳药柳边洲。
老来莫问浮生事，醉后同为造物游。
和李标
王苏苏（唐代）

怪得犬惊鸡乱飞，羸童瘦马老麻衣。

阿谁乱引闲人到，留住青蚨热赶归。
晚兴
萧国宝（元代）

翻尽残书已落晖，樵歌引我出柴扉。江横露气吞渔艇，风挟秋柴动羽衣。

沙草荒凉黄犊卧，渚花萧瑟白鸥飞。断云数片无拘束，满目青山入翠微。
和吴检详飞跃亭韵 其五
林希逸（宋代）

有我何能与物亲，物无非我学方淳。不知目送飞鸿者，何似观鱼濠上人。
题周功甫总领石溪三亭·溪亭
王炎（宋代）

表章泉石幽，领略鸥鹭閒。
阴阴杨柳边，小筑置曲栏。
平铺箪纹绿，俯仰眼界宽。
俗尘不可污，渔艇时往还。
是心淡如水，声名落人寰。
身行霄汉上，梦绕沧波间。
我欲从公游，斫脍覆酒船。
三弄喷霜竹，月高风露寒。
余襄公祠
王称（宋代）

寂寞孤城野水滨，乱馀犹见几家存。女墙落日埋秋草，官树啼乌集暮云。

百战徒闻存国步，孤忠谁复吊英魂。夜来遗庙荒庭月，长𥴦悲笳不忍闻。
萤
舒岳祥（宋代）

每向坳塘照，多从曲径烧。
无烟知有焰，著草不曾焦。
杂燐因风乱，随星没夜遥。
老来疏简册，四散任渠飘。
拟矫志篇
王廷陈（明代）

龙虬不困，不资鳝鳅。
鸑鷟不孤，不匹鹜雏。
不有香草，当户必除。
不有仁人，在敌必诛。
狐白不美，炎暑必置。
舟车之用，易地则弃。
蕙兰不采，无异蓬蒿。
干将不试，世比铅刀。
以骥捕鼠，曾不如狸。
饿夫获璧，不如得糜。
郭生纯臣，鲁连高士。
彼乃登台，此则蹈海。
宁直见伐，无为曲全。
宁渴而死，不啜盗泉。
和孟郊韵
傅宏（宋代）

修顶磨穹苍，云烟杂古床。
僧饭钟声远，仙风桂子香。
老桧有寒操，怪石多冷光。
俯瞰城郭人，衮衮名利场。
涧上
姜特立（宋代）

晴蜻舞幽涧，水鹊立枯槎。
予亦坐烟壑，有生俱有涯。
鹿鸣宴坐上次钱守韵
周必大（宋代）

制举巍科世有贤，闻孙传业中兴年。
贡才合益诸侯地，宠饯真开刺史天。
有弟已容诗布鼓，无能仍许鬻栀鞭。
太平故事西崑体，指日皇都万口传。
芮玉权招饮同章颖叔诸子即席分赋
姜实节（清代）

选石支茶灶，留宾启竹关。绕篱双涧水，对酒一楼山。

屋小疑僧住，林空羡鸟还。买田吾有意，终傍二溪间。
旅秋 其四
黎景义（明代）

山上有山归不得，秋容无迹澹平空。雨侵苔藓沿阶绿，露冷莲房坠粉红。

自顾尘缨犹未濯，可怜铅椠竟何功。分明记得还家梦，石壁千重树万重。
沁园春·有酒忘杯
辛弃疾（宋代）

有酒忘杯，有笔忘诗，弄溪奈何。看纵横斗转，龙蛇起陆，崩腾决去，雪练倾河。袅袅东风，悠悠倒景，摇动云山水又波。还知否，欠菖蒲攒港，绿竹缘坡。长松谁剪嵯峨。笑野老来耘山上禾。算只因鱼鸟，天然自乐，非关风月，闲处偏多。芳草春深，佳人日暮，濯发沧浪独浩歌。徘徊久，问人间谁似，老子婆娑。
过盖竹祠
陈藻（宋代）

人心有想自然灵，梦寐之间兆眹成。
盖竹山前英惠庙，暗中赢得四方名。
舣舟干山下时久雨新霁泥淖不及登山
董纪（明代）

此雨败人兴，到山无分登。若非猿鹤怪，定是鬼神憎。

泥污阶千级，云埋塔半层。振衣凌绝顶，空想旧游曾。
南华卓锡泉复出
朱翌（宋代）

竹龙衔尾转山房，饮足寒清滴夜长。
曾问鞠穷目眢井，为焚安息坐胡床。
千山从此俱蒙润，一线才通未可量。
六月炎方了无暑，谁知世上有清凉。
新移蓼花
张咏（宋代）

蓼丛疏淡老相宜，移傍清流曲岸西。
红穗已沾巫峡雨，绿痕犹带锦江泥。
吟狂不觉惊幽鹭，立困翻疑在旧谷。
官满便应离此去，可怜心绪更难齐。
莲花
王迈（宋代）

莲花出自淤泥中，过眼嫣然色即空。争似泥涂隐君子，褐衣怀玉古人风。
容江遇吴太仆人豪过话
钟芳（明代）

邂逅逢知己，新凉得雨时。舟轻舷易侧，蓬漏座频移。

糗腊行厨味，榕梧在处诗。日曛迟解缆，各语寄相知。
李公赎陈氏为尼三首 其一
释函可（明代）

学士行歌绩妇迎，惊回春梦起乡情。解将腰带文犀重，添得空门水月清。

云鬓已随秋雾散，舞衣应逐雨花轻。翻怜冢畔青青草，不及红莲碛上生。
效黄鲁直
靳学颜（明代）

一旬三馈浆，十日一栉沐。
迫而后能应，希声犹不足。
被褐诣谂公，共尔一盂粥。
澹然出世情，了了无缚束。
因举赵州话，白兆一橛木。
瞠目不解答，彼已两无触。
作别不作别，黄叶埋经屋。
丁酉除夕岭南节署书怀次韵呈奉新尚书兼东幕府诸君 其一
曾广钧（清代）

喜见春回杖履中，节楼开宴礼仍丰。有情华烛陪羁客，得意清樽待醉翁。

诘旦桃符肇寅朔，异乡莲漏守丁东。不眠看转星河影，南极腾辉近上公。
晚秋西园
宋祁（宋代）

西园来最数，要是使君閒。
坞有常眠石，台无未识山。
池光兼日动，枫影带林殷。
鸟没苍茫外，天垂摇落閒。
归云高杳杳，晚菊正斑斑。
幸有斋中熟，无嫌向晦还。
富季申赋梅次韵四首
林季仲（宋代）

未知何处是真梅，雪拥溪桥拨不开。
莫讶行人数回首，西风十里送香来。
王子开朝散早年以疾病谢事还江阴求诗为别三
张耒（宋代）

避禄免危疾，弃铅得黄金。
须眉蔼如漆，便觉老难侵。
江湖足幽遯，市卒或可寻。
莫思芙蓉子，丹田乱君心。
送张道从上行起复帅夔二首
郭印（宋代）

白帝层城统十连，肘联荆属阻山川。
翠华久睠舟车会，紫诏先收柱石贤。
雪净已通梁阁道，浪平空舣汉楼船。
不妨腰絰登廊庙，典故先朝尚宛然。
庭竹
刘禹锡（唐代）

露涤铅粉节，风摇青玉枝。
依依似君子，无地不相宜。
过扬州
胡俨（明代）

旧说扬州天下闻，繁华如梦欲销魂。可怜杜牧多情思，曾向樽前问紫云。
退宫妓
廖融（唐代）

神仙风格本难俦，曾从前皇翠辇游。红踯躅繁金殿暖，

碧芙蓉笑水宫秋。宝筝钿剥阴尘覆，锦帐香消画烛幽。

一旦色衰归故里，月明犹梦按梁州。
塞上读霞海篇寄管涔子
林大春（明代）

当代推词伯，如公思独玄。明霞归远渚，孤月出高天。

鲁壁存经旧，汉宫作赋先。苍茫辞阙下，洒落向江边。

兴引赤城惬，情怜碧海偏。奇文振岩穴，丽藻发林泉。

玉铎惊回首，金声失比肩。草书潜逼圣，载酒细论贤。

门比孙登重，山因谢朓传。游秦膺舜岳，思越感尧年。

夜梦抽簪侣，秋怀倚剑篇。登临嗟远矣，风物转悠然。

好静能齐俗，端居或问禅。宾僚尽倾倒，骚雅幸周旋。

重望归安石，幽期合稚川。曹刘时并盖，李郭或同船。

贱子暂持节，长途许执鞭。青门逢胜集，紫省列群仙。

忝窃分徐榻，光辉入孔筵。终南巧舞外，长乐婉歌前。

忽奏阳春曲，兼聆流水弦。疑游洞庭浦，如陟华山巅。

缥缈飞千里，空濛俯八埏。别来馀腊雪，吟处起春烟。

朝傍黑河宿，暮从青戍眠。宝刀增意气，彩笔愧尘缘。

塞晚愁闻雁，溪清想钓鳣。何时随汗漫，白日共联翩。

醉访烧丹地，閒行种药田。枕书仍寤寐，驿传若留连。

沙隐朔云暗，峰回羌树圆。关西怅脩阻，空复望飞笺。
西江月（壬辰自寿）
程必（宋代）

天上初秋桂子//今岁七月，月中桂子下。庭前八月丹花。一年一度见仙槎。秋色分明如画。

愿把阴功一脉，灯灯相续无涯。降祥作善岂其差。永作渔樵嘉话。
豫章十咏 其九 章江晓渡
胡俨（明代）

江平新水阔，月落澹烟横。沙上人初集，渡头天已明。

青山开霁色，白鸟度春声。舟楫无风浪，何妨日送迎。
送韩希鲁之费县丞
释守仁（宋代）

北阙拜新除，南沂候使车。山川壮齐鲁，河济入青徐。

落日牛羊散，凉风草木疏。哦松有佳句，早寄白云居。
二妙堂落成家集致语口号
周紫芝（宋代）

居士归来已白头，数椽聊喜枕江流。百年梦幻何时了，二妙江山一日收。

鼓吹自从诗里得，光阴都在醉中休。蟹螯霜后偏宜酒，苏幕歌成可共讴。
归赴行在过上竺寺偶题
岳飞（宋代）

强胡犯金阙，驻跸大江南。
一帝双魂杳，孤臣百战酣。
兵威空朔漠，法力仗瞿昙。
恢复山河日，捐躯分亦甘。
黄鲁直有食甘念慈母衣绽怀孟光之句用为韵作五作以寄旅怀 其五
程俱（宋代）

伯鸾未山栖，俯首愧贤孟。一朝相告语，矫首谢三聘。

谢公卧东山，故有经纶兴。夫人劝之仕，拥鼻作伧咏。

终然为时须，起揽晋国柄。古人重行藏，二士聿有光。

吾志属有在，姑安此糟糠。
立春日对雪独坐有怀大兄
曹庭枢（清代）

天低泱漭云模糊，冻鸦哑哑城头呼。雪花纷落太于掌，凝矑激射清冰壶。

梅花不见冒春雪，但见老树撑庭隅。碎琼细著苔点密，裂玉蟠作虬枝枯。

泠然直洗肝胆洁，悄焉不觉形神孤。忆我别家九月九，至今三饮屠苏酒。

前年风雪送兄归，冲寒愁折芦沟柳。南来飞雁犹呼偶，何日行随坐相守。

思兄此日北堂前，独献春盘剪春韭。
魏漕彦成昔宰弋阳政绩上闻召对改秩予适当词
胡寅（宋代）

滁莱千顷变嘉禾，两岁之中绩效多。
赏格虽悬初不用，柄臣何事有偏颇。
季共置酒酒间出龙眠数马以示坐客最后出起云妙甚为赋长句
周紫芝（宋代）

君侯酌客黄金杯，六龙下食慈明催。醉开画苑出天马，远自大明西极来。

起云礧碨最后出，真龙八尺高崔嵬。

青天欲雨雨未作，怒云泼墨乌成堆。长鸣自怪两耳立，路转欲从双镫回。

王良造父眼未识，骅骝骕骦天与才。朝从燕代暮南粤，万里一息何辽哉。

公今此画何处得，外家中郎李公客。人间英物有护持，世上丹青少颜色。

双花蜀锦青丝囊，还公此画公须藏。天寒夜半黑风起，邂逅恐逐飞云翔。
和竖伯梅六题一孤芳二山间三雪中四水边五月
胡寅（宋代）

六出谁人剪刻成，侵凌飘洒正纵横。
仙姿不赖相黏缀，浣尽浮埃艳更明。
醉後捻梅花近壁，以灯照之，宛然如墨梅
杨万里（宋代）

老子年来画入神，凿空幻出墨梅春。
壁为玉板灯为笔，整整斜斜样样新。
如梦令
贺铸（宋代）

何处偷谐心赏。促坐绮罗筵上。不记下楼时，醉□月侵书幌。怀想。怀想。清丽歌声妆样。
和陶渊明饮酒二十首
方回（元代）

士本不畏贫，所畏迫老境。
百忧无一乐，可醉不可醒。
寒风颇欲霜，缝补阙袍领。
酒胆一何大，和陶效坡颍。
癸巳端午呈李伯高
戴复古（宋代）

客里几逢端午节，看成雪鬓与霜髯。
救人采得三年艾，背世翻成六日蟾。
老境可怜归未得，羁怀长是病相兼。
猛思一醉酬风月，笑撚菖花揭酒帘。
过永春县
胡仲参（宋代）

距城才百里，世路便难平。碣石唐人墓，桃源晋地名。

危谯依岳势，荒市带溪声。往日罹兵火，颓垣蔓草生。
送陈弥高
章甫（宋代）

忆昨岁云徂，舣舟岳阳楼。
获见故人面，使我明双眸。
今年风露故，君亦来荆州。
笑语倍畴昔，举杯相劝酬。
词锋一当百，鵰鹗横高秋。
春风待变化，勇往不可留。
看花得意时，岂独为身谋。
伊予坐懒慢，行矣归林丘。
世故百念冷，潜鱼畏吞钩。
出处虽异途，十载契分投。
肉食与藜羹，未用分劣优。
出门天地宽，鹏鷃逍遥游。
灯花
石延年（宋代）

回鳞抱双蒂，倒凤吐丹荣。
冰宇寒生晕，风疏动有声。
烬垂金藕细，影透玉荷清。
斗帐依东壁，谁人梦不成。
宿南陂
欧阳辂（清代）

洞门云气掩余晖，风叶萧萧乱打扉。破屋夜凉知雨过，空林鸦噪有僧归。

苦淹人事真无那，便息交游未觉非。寂寂南亭山色里，卧听清梵欲忘机。
赵昌甫写寄江西道中诗卷
韩淲（宋代）

眼底谁无一卷诗，诗能如此亦何为。纵言光景留连者，春在人间有几知。
武林阅兵
赵抃（宋代）

吴天霜晓弄寒晖，金鼓喧阗大阅时。帐下万兵听号令，军中诸阅肃威仪。

采侯命中连三箭，花阵分排卓五旗。愧乏韬钤当重寄，儒林初是学书诗。
踏云行 全真堂竹帘
马钰（金朝）

白刃持籋，青丝作线。一经一纬挨排遍。功成不敢挂茅檐，全真堂里垂方便。

隔断尘嚣，内容自见。闲闲不用他人卷。月钩高钓入青霄，恁时争看扶风面。
丙子重阳触事有赋得绝句七首 其三
程公许（宋代）

去年今日枕江楼，对酒谈经夜不休。闻道黄花满仙谷，莫教儿辈觉风流。
偈一百二十首 其十五
释怀深（宋代）

沤生沤灭几千回，只为金刚眼不开。一日爱河波浪息，始知无去亦无来。
感皇恩（解秀州郡印，次王倅·韵）
毛滂（宋代）

两岁抚邦人，曾无恩意。别后何人更人记。题舆玉树，愧与蒹葭人倚。殷勤犹念我，同吟醉。

画舸人追，孤城已闭。不道扁舟□云外。夜分月冷，一段波平风细。忆君清兴满，无由寄。
呈黄莘田先生
吴玉麟（清代）

弱冠名倾四海豪，小鲜共笑鼓牛刀。一行作吏催科拙，十研归耕解组高。

綵笔梦花传别恨，锦笺香草续离骚。鹿鸣重宴今犹健，回首秋风白发搔。
野望怀思
周密（宋代）

微风起微波，燕燕飞差池。雨馀野色靓，万绿皆纷披。

汀洲多芳兰，采采今其时。所思在远道，日暮将谁遗。
次韵蔡叔清六言二首其
赵蕃（宋代）

陶潜必遗俗患，侯喜新有诗声。
容我深藏蹇步，看君大展修程。
赋梅一花得使字
林景熙（宋代）

玄冥雨霜叶槁地，谁为乾坤挽仁气。
苔枝老丑春力微，绡出蛟宫剪初试。
芳信不消三两点，已压春风二十四。
百花头上头更高，空谷天寒弄幽致。
太素忽开浑沌苞，阳奇首泄河图祠。
山林骨格知无双，冰雪精神真寡二。
道人纸帐卧江月，却爱独清同此意。
浅波照影自相耦，忆何孤山作春事。
斜阳冻蝶愁未知，海上先锋青鸟使。
景德以后祀五方帝十六首 其十五 奠玉币、酌献用《嘉安》。景祐用《祐安》，辞亦不同。
郊庙朝会歌辞（宋代）

大仪斡运，星纪环周。三时不害，黍稷盈畴。克诚致享，品物咸羞。

礼成乐变，锡祚贻休。
冈山树色
朱仕玠（清代）

海边岛树自敷荣，根浸沧溟荫愈清。高干排云涵蜃气，疏枝漏愈送猿声。

寔殊华夏何曾见，种别图经不解名。极目遥天青未了，长年迢递送人行。
满庭芳·景傍清明
杏俏（宋代）

景傍清明，日和风暖，数枝浓淡胭脂。春来早起，惟我独芳菲。门外几番雨过，似佳人、细腻香肌。堪赏处，玉楼人醉，斜插满头归。梅花何太早，消疏骨肉，叶密花稀。不逢媚景，开後甚孤栖。恐怕百花笑你，甘心受、雪压霜欺。争如我，年年得意，占断踏青时。
陪韩院长韦河南同寻刘师不遇（三字分韵，牟得同字）
窦牟（唐代）

仙客诚难访，吾人岂易同。独游应驻景，相顾且吟风。

药畹琼枝秀，斋轩粉壁空。不题三五字，何以达壶公。
秋霁·重到西冷
周密（宋代）

重到西冷，记芳园载酒，画船横笛。水曲芙蓉，渚边鸥鹭，依依似曾相识。年芳易失。段桥几换垂杨色。谩自惜。愁损庾郎，霜点鬓华白。残蛩露草，怨蝶寒花，转眼西风，又成陈迹。叹如今、才消量减，尊前孤负醉吟笔。欲寄远情秋水隔。旧游空在，凭高望极斜阳，乱山浮紫，暮云凝碧。
扬雄墨池
宋祁（宋代）

宅废经池在，人亡墨溜乾。
蟾蜍兼滴破，科斗共书残。
蠹罢芸犹翠，蒸馀竹自寒。
他杨无可问，抚物费长叹。
归至中途复有北行之役因赋
蕴端（清代）

夜见旄头闪闪明，羽书烽火乱纵横。孤身方就南归计，半路重登北去程。

倦数客途嫌马慢，寒添风力压裘轻。迂儒敢道从军苦，从古高阳有郦生。
木兰花慢（纪梦）
张鎡（宋代）

驾飙车直上，绛衣惹、彩云轻。过宝树千峰，东逾绿海，宫殿峥嵘。檐楹万花灿倚，映阶层、十二总雕琼。剑佩簪裳卫肃，序班真辅仙卿。

瑶京。谁解有神升。为秘授玄经。拜九光霞里，轮金日耀，丹篆符明。龙鸾再催羽仗，报帝皇、新御紫阳城。归路梅花弄玉，数声月冷风清。
题摩云
许棐（宋代）

老松阴下访摩云，仰望青云隔几尘。不是倚空梯百尺，只缘中有道高人。
秋晚闻蝉
弘历（清代）

向晚蝉声沸，临秋却有情。流音金籁急，照影夕阳横。

兴永方抽管，听馀似奏笙。独怜争嘒嘒，也解惜朱明。
宿鹤岩二绝 其二
郑刚中（宋代）

岩头一望万家低，已觉尘寰不整齐。此祗人间最高处，况游物外照群迷。
啄木曲
白居易（唐代）

莫买宝剪刀，虚费千金直。我有心中愁，知君剪不得。

莫磨解结锥，徒劳人气力。我有肠中结，知君解不得。

莫染红丝线，徒夸好颜色。我有双泪珠，知君穿不得。

莫近红炉火，炎气徒相逼。我有两鬓霜，知君销不得。

刀不能剪心愁，锥不能解肠结。线不能穿泪珠，

火不能销鬓雪。不如饮此神圣杯，万念千忧一时歇。
一叶芭蕉
江西妇女（明代）

何处移来一叶青，似同罗扇斗轻盈。
今宵风雨重门静，减却潇湘几点声。
斧柯岭
陈岩（宋代）

偶尔观棋忽烂柯，岂知胜负是如何。
归来笑问人间事，恰是人间胜负多。
慧日致爽轩
释居简（宋代）

襟怀净无尘，太山岩岩秋。心声响虚籁，何俟西山幽。

悠然一段清，可就不可致。苟非可人就，未必蒙倒屣。

吾家短髯翁，吴霜诧新茁。因依眉睫间，凛凛可濯热。

钩帘事晚眺，层翠出林杪。一笑自点头，万象同飕飗。
奉赠瑛明发
李彭（宋代）

上人霜鹘气横秋，法界重重幻笔头。已泛毗卢真觉海，戏裁佳句比汤休。

云开鹤岭露兰若，波起洞庭霜橘洲。华发萧骚濒老境，多情猿鸟替人愁。
九日隔风天津
周伦（明代）

满江风浪正重阳，船泊天津接大洋。北望烟沙宫树渺，东来凫大海云苍。

霜螯入市肥堪馔，腊蚁开尊醉不妨。回首吴山黄菊在，几时能学孟嘉狂。
浣溪沙·波映横塘柳映桥
陈铎（明代）

波映横塘柳映桥，冷烟疏雨暗亭皋。春城风景胜江郊。
花蕊暗随蜂作蜜，溪云还伴鹤归巢。草堂新竹两三梢。
仲明留少城未还予将归矣留诗别之
李流谦（宋代）

判袂四十日，望君君不来。
过门先问讯，立马屡徘徊。
正坐牵归梦，无缘把别杯。
鹤山果西去，会面更悠哉。
琉球纪事一百韵
费锡章（清代）

积水通旸谷，横流划大荒。山从波底拔，人向岛间忙。

喷薄鱼龙气，昭回日月光。溯源盘古埒，戡乱舜天强。

遗种滋蕃育，余黎浸炽昌。《隋书》名始著，《明史》氏衫彰。

久矣怀中夏，幡然耻夜郎。艰危勤栉沐，宛转达梯航。

鼢冒才开楚，椒聊已咏唐。翼缘侵沃灭，虢亦侍虞亡。

自此连三省，因而擅一方。辨戈承系统，当璧验真王。

世业经兴替，私衷倍悚惶。首先依定鼎，踵接贺垂裳。

序次句骊右，班联御幄傍。衮旒施祖考，币帛逮嫔嫱。

奉朔遵时宪，于东奠土疆。戚休萦眷注，灾患许扶匡。

习俗沿蒙昧，专员代测量。地稽吴越近，星订女牛祥。

属籍刊盟府，功宗纪太常。五朝修职贡，七姓效劻勷。

厥篚陈蕉苎，充闲罢骕骦。蛮笺翻侧理，阴火斸硫磺。

扇冀皇风拂，刀呈武库藏。鉴诚恒奖纳，厚往必优偿。

睿藻颁题额，彤云拥画梁。战图麟阁贮，辍赐雀屏张。

彝器樽兼卣，奇珍琥与璜。缤纷周黼黻，斑驳汉琳琅。

既普菁莪化，还贻翰墨香。凡兹宏在宥，孰是感能忘。

乃者遭多难，嗟哉悼幼殇。告哀循故典，嗣服进邮章。

举国知重耳，群情爱子臧。痛维藟庇本，敢谓雁分行。

摄位仔肩荷，殚精庶政康。慎封虔镇抚，主鬯妥烝尝。

惟帝恢无外，宣纶出未央。八驺迎簜节，双舸下虬洋。

存殁均焘怙，君臣俨对扬。祭怜新鬼小，恩溥旧邦长。

载启延宾馆，咸升敷命堂。瓦𤮊攒玳瑁，门牡閟鸳鸯。

围棘姑罗干，崇墉砺石墙。赳桓屯虎旅，瓯脱坼蜂房。

笳吹晨昏剧，饩牵旦夕将。挽输划独木，供亿顶柔筐。

亟见台米馈，翻愁跑用伤。醰醰澄酒醴，霍霍伺猪羊。

束缚蛇皮黑，支撑蟹距黄。鮔烘乾噬腊，米咂腻含浆。

漫说频加饭，何曾暂彻姜。平生几食料，异域具膏粱。

好证游仙梦，遐思选佛场。敲棋疑鹄至，仿帖眩鸾翔。

文惮韩苏健，诗惊李杜芒。沁脾咀蔗尾，燥吻擘瓜瓤。

不暑晴添热，非秋雨送凉。蛟涎朝更毒，蜃雾晚尤沧。

蜥蜴声如鹊，蚊蚊阵若蝗。但逢寒燠换，便觉起居妨。

吟啸消岑寂，登临展眺望。携童寻胜迹，杖策步层冈。

迤逦停舟港，参差系马枊。两崖排铁板，百雉巩金汤。

融结成都会，衣冠萃济跄。归仁藩分壮，守礼燕诒庆。

井养疏泉窦，师贞戢剑铓。申宫严禁卫，徼道设亭障。

弼教爰增律，誉髦并建痒。富须广树艺，暇即浚池隍。

欲继前规扩，全凭治法良。顺途招父老，憩坐话农桑。

质朴形殊琐，兜离语却详。公田卿以下，偕乐岁之穰。

薯蓣贫家糗，凫茨野处粮。钱轻鸠目刮，笔硬鹿毛僵。

剔抉螺称贝，陶镕锡号钢。民庞羞狗盗，里美贱狐倡。

志录犹仍误，咨诹待细商。迢遥南暨北，荏苒露为霜。

聆乐偏惆怅，闻鸡每激昂。扫除徐孺榻，点检郁林装。

赠贿仪终亵，坚辞意岂傏。裒编庋荩箧，丛绘袭巾箱。

客静搜残帙，奴顽笑涩囊。骈仓深比阱，麻力矮于床。

吉果圆揉粉，彩糕滑糁糖。菜肥搴苜蓿，面洁磨桃榔。

信宿奚求备，绸缪且预防。喧呼伐钲鼓，踊跃挂帆樯。

隐念祈呵护，斋心默祷禳。再看涛滚滚，又涉浸茫茫。

熟路沧溟阔，恬瀛圣泽瀼。回头夷壤杳，屈指岭梅芳。

曼寿皆欢喜，千官正拜飏。微忱徒绻缒，儤直后趋蹡。

缥缈瞻壶峤，晶荧认角亢。乘槎旋海屋，愿晋万年觞。
氐带箭
李东阳（明代）

秦鞭断江江逆流，八公草木皆为仇。
山头鹤唳争回首，城南老氐带箭走。
雄兵百万如倒山，三十年来一翻手。
君不见扪虱翁，遗言莫遣西师东。
妇人孺子徒为忠，燕山饥鹰思弄风，归来但哭阳平公。
屐子
韩偓（唐代）

方寸肤圆光致致，白罗绣屟红托里。

南朝天子欠风流，却重金莲轻绿齿。
万先之生入男作洗儿歌贺之
王十朋（宋代）

君不见徐卿二子生绝奇，熊罴入梦非同时。徒烦孔子与释氏，入回抱送麒麟儿。

又不见昔日梁嬴亦双乳，生止一男仍一女。过期毕竟非其人，未免终身亦妾圉。

郁葱佳气充门闾，龙穴盛事从来无。蓂阶良月吐三荚，蚌腹甲夜生双珠。

相对抱持翁妪喜，眉目分明巧相似。慈颜戏语綵衣郎，汝子他年胜我子。

郎君拜舞笑答翁，翁生六儿年岂同。何如今日一卮酒，手抱入孙头未童。

二雏庆诞相先后，未省如何分长幼。商家尚质周尚文，唤取何休细推究。

庆门兰玉行满庭，伯仲叔季双命名。他时四乳类周士，森森八桂同敷荣。

我忝通家同笔砚，闻君得子欢无间。殷勤为作洗儿歌，觅取金钱三百万。
寄张籍
孟郊（唐代）

夜镜不照物，朝光何时升。黯然秋思来，走入志士膺。

志士惜时逝，一宵三四兴。清汉徒自朗，浊河终无澄。

旧爱忽已远，新愁坐相凌。君其隐壮怀，我亦逃名称。

古人贵从晦，君子忌党朋。倾败生所竞，保全归懵懵。

浮云何当来，潜虬会飞腾。
饯康侯二首
杨公远（宋代）

古歙何多幸，民叨抚育恩。
清声冠今古，浩气满乾坤。
夜月一船载，秋风三迳存。
莫能攀去辙，恋恋劝金樽。
车碌碌
止庵法师（明代）

车碌碌，车碌碌，上山迟，下山速。
前车行行后车促，后车不管前车覆。
前车已覆无奈何，后车碌碌何其多。
姑苏台五首 其三
萧立之（宋代）

当年忠死亦堪冤，千古遗编为断魂。此恨老天疑未了，长教明月照胥门。
潘少承移居同里间过小饮
黎民表（明代）

僦居同里闬，休假得经过。旅客亲灯火，閒门掩薜萝。

风沙铜狄近，云气日华多。试问王孙草，归来兴若何。
宝鸡
允礼（清代）

矗矗西山万玉篸，塔河津渡晓霜含。樵夫指点秋林外，桥栈连云三十三。
赵侯发白返黑
宋褧（元代）

日中则必昃，百川东之不西流。将军须发白返黑，身强能使元气周。

禁军前卫皆从事，少壮驰驱老来贵。幕中文字羽檄飞，腰间符节龙章佩。

功成名遂乐天年，矍铄何须羡马援。述旧能谈铁锤将，弈棋常对烂柯仙。

只今行年垂九十，鬓变青丝发点漆。高堂明镜莫空悲，学取将军养生术。
挽延平李先生三首 其三
朱熹（宋代）

岐路方南北，师门数仞高。一言资善诱，十载笑徒劳。

斩板今来此，怀经痛所遭。有疑无与析，挥泪首频搔。
襄阳作
崔湜（唐代）

庙堂初解印，郡邸忽腰章。按节巡河右，鸣驺入汉阳。

城临南岘出，树绕北津长。好学风犹扇，夸才俗未忘。

江山跨七泽，烟雨接三湘。蛟浦菱荷净，渔舟橘柚香。

醉中求习氏，梦里忆襄王。宅坏仍思凤，碑存更忆羊。

下车惭政美，闭阁幸时康。多谢南征术，于今尚不亡。
山居二首 其二
元好问（金朝）

诗肠搜苦怯茶瓯，信手拈书却枕头。檐溜滴残山院静，碧花红穗媚凉秋。
建善即事三首 其一
刘安上（宋代）

绣岭峰高插晚空，雨馀烟雾淡朦胧。琼枝细叶知多少，最爱团栾竹一丛。
次韵郎中弟见寄
李弥逊（宋代）

青春不与老相期，归雁声中数别离。
折柳西城真旦暮，镜中白发已如斯。
和孔纯老别邻居钱进之醉寝留题
王之道（宋代）

不敢支筇问起居，虑烦炰脍破兵厨。杜门终日无人顾，新竹墙头出万夫。
茶中杂咏·煮茶
皮日休（唐代）

香泉一合乳，煎作连珠沸。
时看蟹目溅，乍见鱼鳞起。
声疑松带雨，饽恐生烟翠。
尚把沥中山，必无千日醉。
洋州
韩亿（宋代）

梁州邻左右洋川，气候融融别是天。
地僻过冬稀见雁，箐深初夏已闻蝉。
乡风与蜀微相似，驿路见秦旧接连。
骆谷转山围境内，汉江奔浪绕城边。
展开步障蘩花地，画出棋枰早稻田。
远寺径危攒迸笋，后园池冷软飞泉。
秋深满院芭蕉雨，晚色临轩薜荔烟。
南浦采蒲当凛冽，西溪踏石向暄妍。
夕阳道观鸣钟鼓，夜月人家奏管弦。
杨柳影中沽酒市，芰荷香里钓鱼船。
珍禽听久名难辨，新果尝余味更全。
野渡潮平分浅濑，群楼云散露高巅。
喧阗鼓吹迎神社，狼籍杯盘送客筵。
慈行清筠霜斗腻，海棠堆艳火争燃。
苍崖险峻应藏虎，碧洞阴深恐隐仙。
妓女从游持翠盖，士流寻胜擘香笺。
戚姬庙宇青芜没，和相诗碑绿藓沿。
三县俗淳宜静理，两衙事简可闲眠。
纷华度岁他乡外，幽趣终朝在眼前。
不为近颁明诏下，及瓜情愿满三年。
题村居
张炜（宋代）

村居何识见时节，春去春来自一年。
谁与儿童话寒食，也将杨柳插门前。
小山之南作曲栏石磴缭绕如栈道戏作二篇
陆游（宋代）

吏退庭空剩得闲，一窗如在翠微间。
半崖萦栈游秦路，叠嶂生云入剡山。
真有岩居临绝壑，但无渔艇系寒湾。
跻攀自苦君休笑，寸步何曾不险艰。
衡门感旧
陆游（宋代）

苍烟屯不散，疋素横郊原。
雨细不湿衣，著水始见痕，踌躇意自佳，未遽掩衡门。
一一送归鸦，枫林犹未昏。
念昔寿州归，绍兴初纪元，阖门过百口，一身今独存。
不死实有命，送老三家村。
躬耕幸得食，万事不足论。
辑广西志略漫述二首 其二
闵叙（清代）

卷甲曾闻捷若风，军威久镇百蛮中。如何债帅皆征货，多事中涓独总戎。

经术筹边原理学，权谋制胜亦肤功。呼庚谁复搜军实，府海司仓自变通。
宣德楼
范成大（宋代）

峣阙丛霄旧玉京，御床忽有犬羊鸣。他年若作清宫使，不挽天河洗不清。
杨叔武北堂夜话
蔡襄（宋代）

岁晏物景薄，层阴向晚饶。
轻云隐微月，残雪栖枯条。
夫君有高适，顾我慰寂寥。
潇洒开北堂，拂榻延良宵。
前几陈古书，坐见千载遥。
间亦发新句，幽思含九韶。
神明静外照，念虑醉中消。
扬雄戎丹轂，颜子安一瓢。
良玉不火变，翠柏宁霜彫。
此心固独往，声利讵得招。
罏灰寒更劃，灯灺落仍挑，
相看数漏板，后会诫重要。
采芹亭
方蒙仲（宋代）

屈指夫容次第开，典衣去买海棠栽。
溪边堪插荷花否，便可四时携酒来。
忆秦娥·歌声闲
高观国（宋代）

歌声闲。兰舟只隔芙蓉湾。芙蓉湾。扇摇波影，风卷云鬟。馀音袅袅留馀欢。双鸳飞处传情难。传情难。曲终人去，愁寄湖山。
登歌风台怀古
邵长蘅（清代）

芒砀真人乘赤龙，故乡行幸有遗宫。壁埋蝌蚪荒碑在，木落牛羊寝殿空。

汤沐百年欢父老，衣冠十日拥儿童。淮阴已族黥彭醢，慷慨何须悲《大风》？
春日即事二首 其一
饶节（宋代）

人言春事经桃李，我欲要之病未任。昨日强随年少去，看花那复故时心。
寄关西兄弟
刘攽（宋代）

晓风吹尽淮南雪，昨夜汀州白芷生。遥想春光西北去，倩传相忆向秦城。
岁旦立春 其四
张镃（宋代）

从此车书看混同，王春丕建四时功。八千岂但庄椿比，宸极光符万岁中。
大?
陈允平（宋代）

雾幕西山，珠帘卷，浓霭凄迷华屋。蒲萄新绿涨，正桃花烟浪，乱红翻触。绣阁留寒，罗衣怯润，慵理凤楼丝竹。东风垂杨恨，锁朱门深静，粉香初熟。念缓酌灯前，醉吟孤枕，顿成清独。伤心春去速。叹美景虚掷如飞毂。漫孤负、秋千台榭，拾翠心期，误芳菲、怨眉愁目。冷透金篝湿，空展转、画屏山曲。梦不到、华胥国。闲倚雕槛，试采青青梅菽。海棠尚堪对烛。
书歙县楚明府送行诗轴
方回（元代）

俸尽青钱少，衣惟白苧粗。
赁楼领羽客，买锦护梅图。
棋每藏高着，诗曾断几须。
生祠谁画得，清苦一臞儒。
八宝妆（南吕宫）
张先（宋代）

锦屏罗幌初睡起。花阴转、重门闭。正不寒不暖，和风细雨，困人天气。

此时无限伤春意。凭谁诉、厌厌地。这浅情薄幸，千山万水，也须来里。
淮上幕府
曹勋（宋代）

上将宣威重，长淮朔吹来。
兵戎已超距，鼓角有余哀。
日薄云多暝，天寒火易灰。
诗成且排闷，兴在倒金罍。
桃花
申时行（明代）

万山回合似天台，二月桃花已遍开。映水却疑乘浪煖，缘崖故是倚云栽。

乱红飞雨沾衣袂，碎锦分霞入酒杯。漫道武陵仙路远，探奇有客问津来。
寒食雨中，同舍约游天竺，得十六绝句呈陆务
杨万里（宋代）

住山何敢望他僧，只是游山也不曾。
可惜一条杉桧路，都将湿丁不教行。
恭进郊祀庆成诗五首 其五
周紫芝（宋代）

圣寿三千岁，精禋二祀馀。天心亲道德，四海混车书。

奎画宸章丽，台躔上宰居。小臣长拜舞，犹得奉皇舆。
题杨司农宅刘伯熙画山水图
赵孟頫（元代）

移得山川胜，坐来烟雾空。窗中列远岫，堂上见青枫。

岩树参差列，林花掩冉红。鸟飞天路迥，人去野桥通。

村晚留迟日，楼高纳快风。琴尊会仙侣，几杖从儿僮。

疑听孙登啸，将无顾恺同。微茫看不足，潇洒兴难穷。

碧瓦开莲宇，丹楼耸竹宫。乱泉鸣石上，孤屿出江中。

藉甚丹青誉，益知书画功。烦渠添钓艇，着我一渔翁。
寄晁元中十首
黄庭坚（宋代）

子云赋逐贫，退之文送穷。
二作虽类俳，颇见壮士胸。
晁子问行津，欲济无山穷。
著书道蒿底，端有古人风。
云间湖光亭
范成大（宋代）

微风不动敛涛湍，组练晶晶色界寒。
斜照发挥犹未尽，月明残夜更来看。
宾之初筵
佚名（先秦）

宾之初筵，左右秩秩。笾豆有楚，殽核维旅。酒既和旨，饮酒孔偕。殽鼓既设，举酬逸逸。大侯既抗，弓矢斯张。射夫既同，献尔发功。发彼有的，以祈尔爵。

籥舞笙鼓，乐既和奏。烝衎烈祖，以洽百礼。百礼既至，有壬有林。锡尔纯嘏，子孙其湛。其湛曰乐，各奏尔能。宾载手仇，室人入又。酌彼康爵，以奏尔时。

宾之初筵，温温其恭。其未醉止，威仪反反。曰既醉止，威仪幡幡。舍其坐迁，屡舞仙仙。其未醉止，威仪抑抑。曰既醉止，威仪怭怭。是曰既醉，不知其秩。

宾既醉止，载号载呶。乱我笾豆，屡舞僛僛。是曰既醉，不知其邮。侧弁之俄，屡舞傞傞。既醉而出，并受其福。醉而不出，是谓伐德。饮酒孔嘉，维其令仪。

凡此饮酒，或醉或否。既立之监，或佐之史。彼醉不臧，不醉反耻。式勿从谓，无俾大怠。匪言勿言，匪由勿语。由醉之言，俾出童羖。三爵不识，矧敢多又。
潮阳吊黄义士
黄安涛（清代）

一介远游士，身亡国社墟。旅魂三尺土，遗迹几箱书。

食禄生堪愧，求仁死不虚。至今莲幕下，香火佛龛如。
余昔作恨诗今复作别诗
皇甫汸（明代）

荡子年来轻远行，河梁那复念闺情。月明夜识昭关戍，风急寒流易水声。

不见紫骝还玉塞，尚闻黄鹄饯金城。伤心独有隋堤柳，折尽长条却更生。
八哀诗 其四 御史中丞闽中滕公伯轮
胡应麟（明代）

维三十六峰，秀甲东南服。笃生大中丞，如海王百谷。

夙偕武夷君，并主赤城箓。沆瀣餐七台，明霞卧九曲。

一朝念黎元，曳杖下云陆。孩提见异质，仪羽何郁郁。

虎头燕颔姿，万里飞食肉。龙泉太阿锷，见者讵敢触。

意气干层霄，襟次苞岳渎。皇王及帝霸，一一悟正鹄。

居邻紫阳宅，先觉窃自淑。刚严继子厚，方雅表正叔。

三十登熙朝，历块徵骥騄。岭海行花封，罗浮玩朝旭。

含香入铨省，造请绝苴牍。当门忌兰𦶜，故里蓺松菊。

明主念旧勋，飞诏起林麓。朅来柄文衡，越士罄程督。

楼船汎沧海，蓝笋历天目。浩荡窥人文，豪英听约束。

夜课三千徒，朝荐十六族。泰山纳寸壤，渤澥收一掬。

伊余实驽蹇，盐车困驰逐。顾盼超骊黄，立贡千里足。

世轻园令金，公拟卞和玉。提携洞底里，邂逅吐肝腹。

峨峨翠虚亭，清燕几回瞩。礼数捐苛烦，杯斝绝边幅。

潢池忽中扰，帝命驰大纛。强弩横钱塘，朱旂镇三竺。

威严控豪右，字恤逮樵牧。闾阎绝寇警，仓廒发馀粟。

遂令全越氓，比户胤膏沐。仰父仍俯子，左餐更右粥。

凿凿元戎疏，宰司罄采录。方酬大贤绩，永显儒效速。

胡为跨青鸾，倏尔谶妖鵩。剧知勋庸盛，翻讶日月促。

譬彼南阳龙，尽瘁事兴复。一朝殒大星，精爽尚肃肃。

缅怀涧中藻，已拱墓傍木。吞声受恩士，血泪尽痛哭。

先民失懿范，遗统竟谁属。惟应圣门业，永永耀斑竹。
点绛唇·春雨春风
朱敦儒（宋代）

春雨春风，问谁染就江南草。燕娇莺巧。只是参军老。今古红尘，愁了人多少。尊前好。缓歌低笑。醉向花间倒。
万松山房
弘历（清代）

一径惬心赏，数间容膝安。涛声晴亦雨，盖影夏应寒。

疏固宜清寄，密宁碍畅观。由来无不可，仿佛在田盘。
慈圣阁秋橙结实上召宗室同观
宋祁（宋代）

昔预穰侯贡，今移汉掖旁。
帝怜秋实茂，天许本根强。
媚叶童童密，幽花裛裛香。
苞垂列星纬，味变九霞浆。
薰轸分风近，仙盘饷露凉。
和羹并梅{上艹下左木右鹩去鸟}，连叶让芝房。
舜日晨烘雾，尧云夕护霜。
不随江北化，思助庙中尝。
卢橘非同种，安榴肯并芳。
荣观耸麟族，赋笔助荷囊。
柳枝词
周密（宋代）

镜里愁眉怨晓霜，多情犹解拂离觞。西风十里新堤路，半带蝉声半夕阳。
十一月朔冬至
牟巘（宋代）

鲁僖再闰孰为偏，五载之终似远然。辛亥徒为章首岁，上元直在太初年。

未从元凯叩长历，且效少陵吟短篇。一线閒愁随日长，形容空老此江边。
至盱眙作
孔平仲（宋代）

邮亭系马日西斜，却向盱眙望白沙。春色淡中唯有柳，晓风狂过已无花。

古人出处真难一，吾道穷通未可涯。白水黄粱不须具，呼奴挈榼取流霞。
出游郊外七绝
王炎（宋代）

闭户不知春色佳，柳梢欲暗可藏鸦。
鸭头新绿齐腰水，女颊轻红刺眼花。
题曹娥庙
赵嘏（唐代）

青娥埋没此江滨，江树飕飗惨暮云。

文字在碑碑已堕，波涛辜负色丝文。
和元遗山八首
王奕（元代）

荒荒望鲁甸，姬孔庙粼粼。
允祚五十代，颜孟东西邻。
旁求侍坐翁，草莽迷城闉。
岂应发肤体，竟此成湮沦。
铿尔续道韵，垂此天伦亲。
犁锄供子职，犹裕耕凿民。
可能百世祀，不庙三省身。
亦必有坛壝，尚稽廓荆榛。
五贤配西序，。
余沥波杨荀。肥马视轻服，
此景良清新。微言苟不及，
往迹亦易陈。
南乡子 壬寅春日登阳羡凝秀阁
查慧（清代）

箫语唤新晴。小滴珍珠酿欲成。偏是他乡饶节物，清明。

已见筠篮卖紫樱。

准拟放船行。罨画溪头縠浪生。争说夕阳红处好，零星。

一树梨花一水亭。
为潘海滨处士题竹萱图二首 其一
于慎行（明代）

素节凌霜耐岁寒，翛翛池影夹琅玕。不知凤去瑶台后，长得孙枝更几竿。
荔枝楼对酒
白居易（唐代）

荔枝新熟鸡冠色，烧酒初开琥珀香。

欲摘一枝倾一醆，西楼无客共谁尝。
再促花
虞俦（宋代）

珍重栽培意，商量仔细开。
花心终有待，诗句漫劳催。
莫恨三秋去，须教一笑回。
但储千斛酒，端的奉徘徊。
蝶恋花·次天婴韵，示蕙风
冯幵（清代）

画阁愔愔春已去。一寸斜阳，犹挂屏山树。苦忆剪灯深夜语。

梨花门巷寻常住。

徙倚阑干愁日暮。中酒情怀，欲遣浑无处。花外青山山外雾。

分明不是来时路。
别之望后独宿蓝田山庄
宋之问（唐代）

鹡鸰有旧曲，调苦不成歌。自叹兄弟少，常嗟离别多。

尔寻北京兄，予卧南山阿。泉晚更幽咽，云秋尚嵯峨。

药栏听蝉噪，书幌见禽过。愁至愿甘寝，其如乡梦何。
秋日旅途即事
刘沧（唐代）

驱羸多自感，烟草远郊平。乡路几时尽，旅人终日行。

渡边寒水驿，山下夕阳城。萧索更何有，秋风两鬓生。
壶中天（陆性斋筑葫芦庵，结茅于上，植桃于外，扁曰小蓬壶。）
张炎（宋代）

海山缥缈。算人间自有，移来蓬岛。一粒粟中生倒景，日月光融丹灶。玉洞分春，雪巢不夜，心寂凝虚照。鹤溪游处，肯将琴剑同调。

休问挂树瓢空，窗前清意，赢得不除草。只恐渔郎曾误入，翻被桃花一笑。润色茶经，评量山水，如此闲方好。神仙陆地，长房应未知道。
空城雀二首
曹勋（宋代）

寂寂空城雀，日暮寒且饥。
鼯鼠啼林端，豺虎夹路垂。
蒿间黄雀语黄口，吞声切莫图高栖。
汝不见当年连云宫馆散烟燎，歌台夹室今狐狸。
糟丘成烘壤，藜藿生酒池。
昔人自是不复改，今人始觉前人非。
今人昔人未为远，更望谁家门户归。
次韵贻侄
方岳（宋代）

鹤形炼得不胜癯，樵笛渔竿只自娱。
人倚草亭今夜月，天开山自晚晴图。
片云留住吾焉往，斗酒能携谁与俱。
三十年前头已雪，久知公道世间无。
重阳节赐百官宴先数日仍赐讲官酒馔
黄锦（明代）

珍赐频颁出上方，欣逢重九有辉光。糕团白雪花为酿，酒浥金茎露作香。

每饭可能忘帝德，开尊并喜际萸觞。因思落帽缘何事，抖擞衣冠正席尝。
寄俞子
姜夔（宋代）

此郎都无子弟气，夜对黄妳笼青灯。
只今落脚堕鸢外，欲往从之欢未能。
郎罢才名今日发，佐州亦复坐穷边。
甚欲出手相料理，东南风高难寄笺。
山居五首
白玉蟾（宋代）

楮衾滴破松梢露，草屦淘穿石缝泉。
猿在岭头声未断，道人月下伴云眠。
次韵张提刑送行六绝
洪咨夔（宋代）

伊川去后几多年，道在离堆沫水边。
身任兹文须着力，莫将人事属之天。
菩萨蛮
郭某（宋代）

卖饧天气箫声软。午院水沈烟未断。睡起补残眉。红绵入镜迟。

霎时开笑靥。花上看双蝶。新月上帘钩。相思不断头。
莫秋贻同社
黄渊耀（明代）

朔气戒川陆，萧瑟临前川。新寒草树变，霭霭浮清暾。

绪风结虚幌，时菊缀衡门。年志难久持，感慨以烦冤。

夫君幸同爱，款曲相与言。赠之瑶与琼，佩以明深恩。

终然勖古处，兴寝期勿谖。
题安溪双清阁
陈宓（宋代）

重开杰阁似天成，气压尘闤境自清。
一水深澄苍玉远，五峰齐自翠屏横。
未谐广厦万间志，且惬行人六月情。
蚤晚定能夸盛事，凤池桥上看蓬瀛。
雪中喜子乔书来，并《南行诗卷》，寄城中诸友
李宪噩（清代）

岁暮寒方盛，暝阴晓不开。愁中看雪下，岭外有书来。

乍睹平安字，频教引满杯。新诗更封裹，明日寄城隈。
立春日中洞山居偶成
王渐逵（明代）

紫烟融日敞空山，独对群峰启笑颜。白雉尚迟束越使，青牛应笑出涵关。

马图梦溯羲皇上，蠹竹羞称贾郑间。唯有东风解如意，溪头相别又知还。
三江小渡
杨万里（宋代）

溪水将桥不复回，小舟犹倚短篙开。
交情得似山溪渡，不管风波去又来。
凌阁学挽诗二首
周必大（宋代）

圣上开皇极，炎兴纂异书。
苍葭依玉树，清水映污渠。
自尔音尘隔，思公岁月除。
佳城空在望，无路祖丧车。
恭和御制己亥十一月十三日南郊祭天斋宫即事赐诗 其一
蔡京（唐代）

雪晴至日日初南，帝举明禋祀事严。万瓦沟中寒色在，一轮空外晓光暹。

云和龙轸开冰辙，风暖鸾旗拂冻檐。共喜天心扶圣德，珠玑更误宠恩沾。
春日杂兴十五首 其十四
华镇（宋代）

春华杂丹素，芳心馥椒兰。蝴蝶采其荣，交飞密为团。

轻须卷丝采，弱翅剪冰纨。栩栩婉有容，飞飞闲可观。

深丛密依倚，曲径恣盘桓。日昃芳气消，露晞黄粉乾。

繁华未零落，幽意已阑珊。
句
滕元发（宋代）

主人留客醉，酒美蟹螯肥。
览镜一首
刘一止（宋代）

契阔三年梦，飘零一寸心。青青今变雪，种种仅齐簪。

览镜浑相似，弹冠各不任。论交如许酒，情寄一杯深。
竹窗闻风寄苗发司空曙
李益（唐代）

微风惊暮坐，临牖思悠哉。
开门复动竹，疑是故人来。
时滴枝上露，稍沾阶下苔。
何当一入幌，为拂绿琴埃。
少年游
卢祖皋（宋代）

露华深酿古香浓。一树□云丛。窗间试与，闲培秋事，聊寄幽悰。
钩帘静对西风晚，尘外小房栊。轻阴澹日，浅寒清月，想见山中。
郊庙歌辞。梁太庙乐舞辞。饮福
佚名（唐代）

戛玉摐金永颂声，檿丝孤竹和且清。

灵歆醉止牺象盈，自天降福千万龄。
有怀王尚文少参
朱诚泳（明代）

目断江东路，怀人独倚楼。蝉鸣黄叶晚，雁度碧云秋。

诗酒添新况，园池感旧游。何时复相见，谈笑更绸缪。
予适莲塘亲友尽谢却之独三河陈巡使云石接乡丈吴东溪枉顾云石官予地谊不可拒因留款竟日
饶与龄（明代）

烟雾濛濛收雨脚，朝曦掩霭菊花团。拟从别墅理归棹，忽枉高花访考槃。

纁币承筐来厚贶，黍鸡下榻罄交欢。舒长化日无尘鞅，为倒金樽莫兴阑。
乾道三年九月宴罢
胡铨（宋代）

晚年种德听和銮，露冷林深绽锦团。
金凤花残秋欲半，木犀香锦晚初寒。
拟将艾制候朝绂，愧把芦芽易钓竿。
早与君王乞归去，仕途方险战於鞍。
次刘秀野蔬食十三诗韵 其七 𤌸菜
朱熹（宋代）

小草有贞性，托根寒涧幽。懦夫曾一嘬，感愤不能休。
自秣陵关买舟冒雨至七桥瓮马总戎营求见
金和（清代）

早潮人说船行易，五十里路夕未至。夜深雷雨破空来，疑是城头战方利。

小船漏水时欲沈，裤袜无乾不能睡。烧烛聊谈纸上兵，到晓刚成六千字。

遥遥乍见当头旗，船得顺风桨生翅。须臾系缆营东头，万帐星罗真得地。

此时雨猛更逐人，草滑泥深策无骑。束缚芒鞋侧足行，军前岂可轻儿戏。

渐闻朝令许传呼，长揖扣门敬投刺。将军竟作阶下迎，才见逃人先迸泪。

敢谓此贼不难平，三月迁延自攻愧。张髯怒骂骄儿兵，如所云云颇非醉。

坐来徐献袖中书，五策居然中三四。欲推欲挽忽沈吟，前席无声似酸鼻。

但言大帅在钟山，到彼雄心傥一试。我闻未免中狐疑，于我何嫌若引避。

归船听取道旁语，请战都非大帅意。将军近已病填膺，不是将军不了事。
和陶停云四章怀吴中友人
陈履（明代）

行道迟迟，以风以雨。眷言吴门，千里修阻。摇摇扁舟，孤篷独抚。

临风怀人，终夕延伫。

沧江之上，烟树空濛。云閒幽谷，月湛澄江。中有美人，寄傲南窗。

我之来兮，愿言尔从。

池草春绿，庭树秋荣。嗟我美人，有媚余情。爰戒方舟，速速于征。

期对尊酒，话我平生。

蝉鸣哕哕，自彼林柯。残暑将退，凉风渐和。思我友生，寤怀孔多。

倏尔相见，欢如之何。
和苏适春雪八首 其二
张耒（宋代）

寒阵须凭酒解围，閒官幸可典朝衣。一杯冷落凭谁劝，却有飞花舞入帷。
寄李颐老
赵汝腾（宋代）

清苦推洪毅，人今合古求。
道东吾所敬，学北子为优。
夜气存无馁，晨餐缺不忧。
时来同析理，相对一茶瓯。
忆秦娥
汪元量（宋代）

笑盈盈。晓妆扫出长眉青。长眉青。双开雉扇，六曲鸳屏。

少年心在尚多情。酒边银甲弹长筝。弹长筝。碧桃花下，醉到三更。
偈颂七十一首
释了惠（宋代）

迦叶擎拳，阿难合掌。
临济入门喝，德山入门棒。
小人道消，君子道长。
晓来策杖过溪西，十分春在梅梢上。
许州游西湖寄吴少修兼怀陈士鹄
欧大任（明代）

斗酒星亭不共携，使君远在七闽西。昔来听水谁开槛，老去看花一杖藜。

五岳自能寻向长，三亭那得侍王嵇。太丘为吏今何似，楼上怀崧早寄题。
近以洛花寄献斋阁蒙赐诗五绝褒借今辄成五篇以答来贶
文彦博（宋代）

左魏牛黄数十枝，洗妆添色又新奇。金刀剪送三城去，聊助山翁宴习池。
夏日送大卿君赴任武冈
金文贞（明代）

麦秋春去客程初，远逐湖南万里馀。人静夜鹃啼有韵，道偏秋雁泪无书。

檐蛛网就丝难尽，梅豆丸成苦未除。伯乐自来何处觅，错将良骥驾盐车。
念奴娇
徐鹿卿（宋代）

薰风有意，还年年吹下，九天纶绋。庾岭高哉知几仞，不隔清名突兀。明月扁舟，图书之外，所载无南物。襄公往矣，辽辽直到今日。
南来北地开藩，甘棠好在，一夜春光入。父老欢迎相告语，依旧朱颜绿发。四海无波，四江无讼，是先生清德。岭梅迎笑，和羹□□消息。
诸家牡丹已谢小圃忽开两朵皆大如斗戏题二绝
刘克庄（宋代）

地荒岂有雕栏护，日烈元无绣幕遮。
九十种俱开谢了，末稍开到后村花。
奉题惠阳王郡侯署中忆雪楼 其三
屈大均（明代）

姑射元冰雪，炎方亦觉寒。神凝在浮峤，梦去只中盘。

瀑布为膏泽，芙蓉即大丹。更令楼外水，清作使君滩。
午憩龙山上方
朱松（宋代）

税鞅云扉屧响廊，困眠拾得小窗凉。逢人莫说梦魂好，厌见客尘吹上方。
兰陵王 如皋作
庄棫（清代）

水光定。明月流黄共映。鸳衾冷、罗绮旧情，牡蛎窗前客孤凭。

新罗糁翠鬓。休问。流红暗径。朱楼晚、回首昔时，曾画山眉对妆镜。

愁孕有谁讯。便蚁酒重斟，麝煤都烬。秋风孤棹波清莹。

和雁羽汀洲，荻花江国，新诗随处自题咏。管弦转愁听。

幽兴。且追趁。甚锦字筝调，心字香印。高城远隔天涯近。

枉合贮钿钗，彩成花胜。匆匆归也，待寄与，泪懒揾。
琴操·将归操
曹勋（宋代）

水之深兮，可以方舟。
人之非兮，不可以同游。
斯人斯游，吾心之忧。
题履道兄古松图
释文珦（宋代）

屏间何人画四松，高标半在烟云中。
人来尽作真松看，槎枒古怪势不同。
一株连蜷如老龙，曾见於康庐窈窱之深峰。
两株横斜苍黛色，曾见於雁荡高寒之绝壁。
最西一株更奇特，老来昏耄记不得。
想得当初落笔旱，名山洞府遍寻思。
细将览胜探幽兴，暗写凌霜傲雪姿。
古为画者虽无数，少有人能得真趣。
毕宏韦偃骨已寒，今日此图堪独步。
主人劝我为作歌，才薄无奈何此图何。
疾书一百六十字，勿笑迫促无委佗。
鄱阳大云寺一公房
顾况（唐代）

尽日陪游处，斜阳竹院清。定中观有漏，言外证无生。

色界聊传法，空门不用情。欲知相去近，钟鼓两闻声。
从吴禹功借徐铉小篆帖以诗还之
汪藻（宋代）

六书散浮云，篆籀世不数。陵夷到草隶，差别几四五。

人皆逐曾玄，不复知父祖。中间尤可笑，鸡鹜纷去取。

孰为鲁漆书，况说周石鼓。阳冰虽晚出，妙意得千古。

后来继者谁，骑省人最许。明窗出小轴，惊叹手为拊。

平生筝笛耳，惯见沐猴舞。一登韶濩堂，方信有干羽。

援毫极摹仿，涴壁类儿女。秋蛇已成癖，老腕徒自苦。

卷书还归公，祇自愧韩愈。
嘲萤
韩驹（宋代）

孤光辞腐草，强拟帖天飞。中路霜风急，还寻腐草归。
句
高似孙（宋代）

砚湿舂锄雨，罏腥郭索泥。
拟王维偶然作
梅尧臣（宋代）

嵇康任天姓，傲散喜端居。
自云安卑者，窃比老庄欤。
一月十五安，头面忘洗梳。
危坐恣搔虱，於时懒作书。
一曲情自寄，一杯欢有余。
尚子志所慕，阮生甘不如。
黄精可养寿，广泽宜睹鱼。
不堪行作吏，章服裹猿狙。
风入松（福清道中作）
刘克庄（宋代）

橐泉梦断夜初长。别馆凄凉。细思二十年前事，叹人琴、已矣俱亡。改尽潘郎鬓发，消残荀令衣香。

多年布被冷如霜。到处同床。箫声一去无消息，但回首、天海茫茫。旧日风烟草树，而今总断人肠。
题倪云劬山塘听雨卷子 其一
黄协埙（清代）

蕉萃江湖鬓减青，客怀生怕雨冥冥。输君画舸寻春夜，独倚篷窗剪烛听。
千峰榭
吕希纯（宋代）

古郡千山里，高台六月凉。开轩背城市，伏槛即林塘。

白佛当平远，乌龙插昊苍。水风生枕簟，岚翠扑衣裳。

欲雨高峰暗，新晴瀑布长。稻塍分锦绣，松岭奏笙簧。

自昔多贤守，于今载雅章。承流叨继踵，主诺粗提纲。

夙乐阿兰若，端居最上方。南津有禅侣，默坐正相望。
柳
陶弼（宋代）

杨子江头流水澌，长安陌上暖风吹。
黄金璎珞雪晴后，碧玉珑璁春尽时。
端的园林俱不及，等闲台榭便相宜。
思量也是多情物，占与人间赠另离。
代人上建守四首
李吕（宋代）

潜藩雄镇七闽头，亲睹贤侯利泽周。
不借寇恂留颍尾，却教郭伋再并州。
赠孙尉
韩淲（宋代）

人生贵相亲，风味入杯酒。不在识面早，啸歌而握手。

乐哉唱酬富，且复知取友。茫茫江湖道，屈指谁耐久。

吾行古赞州，溪山照窗牖。是中得雅士，意气何深厚。

便合置青琐，谁云尚墨绶。隐吏有子真，相望千载后。

冻雨古道长，微茫湿枯柳。
李山人所居
申屠月岩（宋代）

竹满园林水满池，旋栽黄菊补疏篱。
白云遮断红尘路，人是人非总不知。
左原诗三十二首 其十一 棋盘岩
王十朋（宋代）

杜鹃岩北一拳石，石面平平堪弈棋。路僻山深罕人到，烂柯仙客未应知。
颂古四十八首
释慧开（宋代）

卷起明明彻太空，太空犹未合吾宗。
争似从空都放下，绵绵密密不通风。
渔家傲·诗句一春浑漫与
段克己（金朝）

诗句一春浑漫与，纷纷红紫但尘土。楼外垂杨千万缕，风落絮，栏干倚遍空无语。
毕竟春归何处所，树头树底无寻处。唯有闲愁将不去，依旧住，伴人直到黄昏雨。
句
许庚（宋代）

顿超捷进脱，故习肩前修。
海棠月
张玉娘（宋代）

永夜无人玉漏迟，团团月上海棠枝。月留凉露芳尘暗，花弄清晖淑影移。

粉黛三千春对镜，银波万顷晓凝脂。深闺为尔牵愁兴，坐问容光强赋诗。
郑毂补阙山松
张蠙（唐代）

心将积雪欺，根与白云离。远寄僧犹忆，高看鹤未知。

影交新长叶，皴匝旧生枝。多少同时种，深山不得移。
成都运司园亭十首·雪峰楼
杨怡（宋代）

翛翛楼下竹，虢虢竹间水。
楼高虽不见，清响长在耳。
晨光露西崦，积玉照窗纸。
昆阆亦何人，当从跨金鲤。
游终南山杂咏 宿紫阁
李騊（宋代）

石磴溪桥傍翠峦，分明深入画图间。远绕禅刹疑无景，迥出群峰别有山。

微雨欲来云影乱，轻风不断鸟声闲。岚光可是清人骨，更待中宵一梦还。
淮边柳
释斯植（宋代）

寂寞淮边柳，春来自舞腰。
恨生争战地，不得近官桥。
乐章五曲
李复（宋代）

南山深，云冥冥。
苍松长，寒枫阴。
紫檀椒堂白玉庭，千年桂树落紫青。
吉日矣辰良，浴兰兮佩芳。
穆将愉兮神君，沛荃旗而来翔。
青霓叩额通绿章，鸿龙开门宫中香。
望君御兮前渚，再拜兮起舞。
时不可兮再得，聊徜徉而容与。
南峰寺劝农
曾丰（宋代）

队吏衙官出劝农，前驱亭午驻南峰。
香烘贮雾含云鼻，茶荡吞江纲汉胸。
柳自放慵乘困思，花相学醉弄娇容。
老人莫答韶光意，尽量相陪酒一钟。
道州弘道县主簿知县三年颇著廉慎秩满…赴衡州题其厅事
吕温（唐代）

为理赖同力，陟明非所任。废田方垦草，新柘未成阴。

术浅功难就，人疲感易深。烦君驻归棹，与慰不欺心。
游蒋山
张炜（宋代）

家世帝王州，钟山耻未游。
卷书趋幕府，散步入林丘。
泉湃悬崖丑，云闲古树愁。
草堂今在否，更欲展诗眸。
十绝句呈章茂深安抚 其九
陈造（宋代）

里社过逢起醉眠，行人鱼稻不论钱。欲知劝课功多少，地覆黄云远接天。
端午日过左蠡
许及之（宋代）

未识康庐面，惟闻左蠡名。一朝窥壮观，五节记经行。

细把离骚读，时将浊酒倾。波涛元不恶，风力更生成。
上张丞相十首
张元干（宋代）

活国勋奇甚，平戎志未衰。
肯从时论屈，自许世人知。
豹尾遥临镇，蝉冠暂祝厘。
天将擒颉利，露布舍公谁。
黄鹂绕碧树 秋景
元好问（金朝）

鸳瓦霜轻，翠帘风细，高门瑞气非烟。积庆源深，有长庚应梦，乔岳生贤。妙龄秀发，谢庭兰玉争妍。名动缙绅，况文章政术，俱是家传。别有神功厚德，向东州治狱，平反玉函。高第仙风道骨，锡与长年。最好素秋时节，有画堂高启宾筵。何妨纵乐，笙歌捧觥船。
南窗睡起二首 其一
陆游（宋代）

梦中忘却在天涯，一似当年锦里时。狂倚宝筝歌白纻，醉移银烛写乌丝。

酒来郫县香初压，花送彭州露尚滋。起坐南窗成绝叹，玉楼乾鹊误归期。
初夜有雨意欲晓风大作
李之仪（宋代）

昨夜雪深疑有雨，五更还作扫云风。我于此地虽无责，伤时失事心则同。

起来怅望一吁歔，又觉烈日侵阶红。隔墙鼓吹去何许，入户哀怨号无踪。

寻花恋蕊尔自乐，啼夫哭子情无穷。平生感慨垂老别，异时独与新丰翁。

迩来眼力不解事，彷佛推堕此境中。天公岂肯违一物，尔且莫叹杼柚空。

无心致祷祷必应，会见一雨半年丰。
初秋忆湖上诸山
释永颐（宋代）

山中夏日足幽娱，葛帔藤休诵宝书。
白拂惹云黏几案，清香缘竹上空虚。
草堂夜月秋花近，水阁晨霞夕霓疏。
遥忆钱唐旧朝寺，绕湖钟梵早凉初。
谢孙状元寒食见赠
魏野（宋代）

一首状元诗，封来到竹扉。
读留寒食烛，拜换道家衣。
誉过心无愧，酬迟礼转非。
闲思播琴里，谁更会玄微。
小圃
华岳（宋代）

舍北有余隙，平褫作小园。
花存四五本，竹种两三根。
风伯倩摇佩，月娥烦佐尊。
谁知方丈裹，别有一乾坤。
宜阳八景次东溪郑尚书韵八首 其八 普化晚钟
黄佐（明代）

涉水循山问化宫，翠微深处有村舂。僧来且共松间坐，溪午遥村烟外钟。

贝叶昙花空寂寂，琼帘珠栱自重重。旧游回首思长乐，无限诗情到晚浓。
复次韵吴遁翁
方回（元代）

乾坤磔裂岁年赊，忽复中原庆获嘉。
雷焕竟能出神剑，张华才许识真茶。
一身北去南来雁，万事朝开暮落花。
诗句辱公过相奖，已甘终老作田家。
题僧一空卷
张萱（明代）

五月十八日，为岁在壬子。园公好午睡，日落犹未起。

忽闻剥啄声，门外一僧至。开门拭眼看，膜拜已在地。

手持友人书，云是希彝氏。一空即此僧，久住回龙寺。

留坐请吃茶，絮絮复訾訾。声音似闽人，兴宁毋乃是。

两颊晕红潮，米汁想所嗜。合掌念弥陀，开口乞布施。

袖中出一卷，但乞诗与字。且乞参政公，且乞正觉士。

且乞曾察院，且乞韩太史。先来乞园公，幸莫惜牙齿。

欲游五台山，不知几千里。远游有此卷，庶当出疆贽。

园公大摇手，尔亦何事此。我字既不佳，诗亦不利市。

况我老实头，不识尔空义。既是一空卷，何必诗满纸。

一空便俱空，如何又有尔。我诗与尔法，如饿人放屁。

不臭亦不响，止是走閒气。相对共拍掌，一笑不能止。

昨闻邻家哭，菩萨没道理。邻有一少年，极喜作佛事。

嗟哉三十六，一病即长逝。欲去问菩萨，菩萨都掉臂。

回头笑邻人，若亦没道理。饭尽僧人吃，钱尽僧人使。

何益我毫毛，而望我福庇。我非阎罗王，岂管尔生死。

园公闻此言，低头惟弹指。尔僧游五台，亦是没巴鼻。

五台有文殊，不是当儿戏。一空才出门，园公复隐几。

空来还空去，不满一空意。再来乞园公，只此诗而已。
木兰花令
苏轼（宋代）

高平四面开雄垒。三月风光初觉媚。园中桃李使君家，城上亭觉游客醉。

歌翻杨柳金尊沸。饮散凭阑无限意。云深不见玉关遥，草细山重残照里。
秋夜长曲
邹登龙（宋代）

碧帘挂雨秋容老，寂寞江城暝烟草。
流苏帐冷屏山低，蜜炬香烟睡常早。
梦惊离绪牵愁入，翠被寒侵泪花湿。
思美人兮天一方，乌啼月落西风急。
贺新郎·倚剑西湖道
葛长庚（宋代）

倚剑西湖道。望弥漫、苍葭绿苇，翠芜青草。华表凄凉市朝古，极目暗伤怀抱。秋色与、芰荷俱老。桂棹兰舟聊遣兴，仗金风、吹使芙蓉破。柳阴里，堪少坐。衷肠底事君知那。要繁弦急管，又且沈酣则个。烟水冥茫黄叶断，嘹唳数声雁过。醉归去、山寒云暮。整日消闲镇来往，问城南、老树知渠麽。黄鹤氅，青纱帽。
蔷薇花
张祜（唐代）

晓风抹尽燕支颗，夜雨催成蜀锦机。

当昼开时正明媚，故乡疑是买臣归。
双节旌门诗
黄佐（明代）

明昭我皇，敬跻圣神。允文允武，无竞惟人。拔奇夷难，迈德振民。

丕展彝叙，上明下亲。懿此双节，伯姒叔娣。姒固称贤，娣以子贵。

教子伊何，敦诗说礼。出入乌台，表表伟伟。猗惟萧公，进思尽忠。

巡彼粤西，有奋元戎。定姜卜征，馘夫之雄。百战奇法，奏此肤功。

复巡东粤，崇我文教。表章先儒，是式是效。孟母励学，永言克孝。

绍衣德言，犹织之懋。惟皇允武，公则诘之。匪母之教，征则匪宜。

惟皇允文，公则崇之。匪母之教，又孰可师。文武彝德，既曰母教。

贞节昭宣，无德不报。皇锡德音，旌门有诰。为世作程，于赫斯耀。
次韵艾主管二首 其一
周紫芝（宋代）

三径频招客，羁怀可自宽。湖分一水近，窗纳数峰寒。

好句贫犹得，衰颜醉亦丹。官闲乐如许，何地更求安。
严陵晓发次夏严州汝梅韵三首 其二
张羽（凤举）（明代）

承恩谁赋内前行，远客来频识水程。一鸟波间閒上下，数峰天外忽阴晴。

山林不解南风曲，裘马犹矜北斗城。莫向春明门外别，大梁宾客望班生。
集禧谢雨
欧阳修（宋代）

十里长街五鼓催，泥深雨急马行迟。
卧听竹屋萧萧响，却忆滁州睡足时。
惜秋华 秋海棠
黄燮清（清代）

倦态惺忪，向雕栏艳糁，红妆微褪。薄醉乍醒，娟娟另饶丰韵。

无端碎却秋心，正一片雨陪烟衬。空阶，梦魂凉、又是疏蛩几阵。

芳影弄娇嫩。背墙阴睡起，西风扶隐。幽媚自怜，思妇泪痕还晕。

簪来细贴云鬓，怕添了、玉钗离恨。残粉。付徐娘、断肠诗本。
寓言
吴融（唐代）

非明非暗朦朦月，不暖不寒慢慢风。

独卧空床好天气，平生闲事到心中。
访郭德甫
姚勉（宋代）

美人在驹谷，久别良怀哉。
秋风天气清，特为斯人来。
踏月访清夜，岩扉肯予开。
弟兄俨相对，松竹间古梅。
子侄环侍侧，兰植依琼瑰。
青灯照图史，新酒罗瓶罍。
一家三代风，和气熙春台。
富学饱停蓄，厚德深栽培。
情周思孔子，志伊学颜回。
皇路方嶮巇，天马须龙媒。
旱岁渴霖雨，神鳞起渊雷。
君家多生贤，吾国正选才。
诏书明年近，竞踏黄花槐。
造榜正此天，桂籍浮香催。
鵰鹗相联飞，燕雀更愿陪。
次韵喜陈吉老还家二绝
黄庭坚（宋代）

夜寒客枕多归梦，归得黄柑紫蔗秋。
小雨对谈挥尘尾，青灯分坐写蝇头。
丹阳道中
林廷选（明代）

疏筱垂杨荫古河，江南风景复如何。潮通天堑伤前事，路入金陵忆旧过。

茅屋晓餐烟火少，石梁宵泊虎狼多。推篷起坐观星斗，击楫长吁发浩歌。
松阴溅瀑
许及之（宋代）

松风翳漫漫，涧水声潺潺。中有无尘公，飞鸣相往还。
白云寺
许宏（唐代）

踏破苔痕一径斑，白云飞处见青山。

不知浮世尘中客，几个能知物外闲。
寄赠青田明府李君株山五十
罗洪先（明代）

出入公庭每戴星，诸生环席听谈经。能摧海寇奔三舍，更起山城卫百灵。

宦迹屡书心已白，药炉久废鬓常青。县人可有攀留计，王令仙凫此暂停。
雨入丈七坳
赵蕃（宋代）

信是长安远，休疑蜀道难。
千崖悬尽斗，万石列皆攒。
举足无非仄，扪心每为寒。
不堪天更雨，政欲助吾官。
舞翠阁
徐安国（宋代）

涧边蟠木岁时深，更著华亭倚翠阴。风下四山蛟起舞，洞中搅动蛰龙心。
送人归隐
吾丘衍（元代）

郭台贤梦远黄金，奕奕良才竟陆沉。朽索岂维千里马，樊笼难畜九皋禽。

云霄我漫存高志，竹素君能契夙心。此去扁舟忽回首，他年野服重相寻。
次鄂屯遂初韵
安熙（元代）

沧海终成陆，灵椿会有秋。百年真梦境，八表欲神游。

恶木除难尽，惊波逝不留。年来万事懒，直拟付休休。
晓步
韩淲（宋代）

家在溪南山下住，清晓西风生杖屦。邻翁相见笑相呼，春雪满瓯香似雾。

屋头种竹池养莲，林深古井多寒泉。坐谈不觉天已暮，秋入断霞孤鹜边。